Alles Malan-ster Greteli Fincham deel skoonheidsgeheime | Sarie
FOTO Instagram / Kuns Miss
Haar blymoedige persoonlikheid, vars uitkyk en geesdriftige houding is ongetwyfeld boeiend. In aktrise Greteli Fincham se geselskap besef jy meteens dat hierdie 20-jarige se ambisie waarlik aansteeklik is.
Sy is doelgerig, sy weet waarvan sy hou en nie hou nie en haar kreatiewe aanslag sal enigiemand inspireer om hulself buite hul gemaksone uit te daag. Om op verskeie terreine kreatief doenig te wees is nie net haar brood en botter nie, maar dit is wat haar sane hou.
Laat Studios is Greteli en haar kêrel, die videograaf Juan de Swardt, se nuutste projek. "Ons het 'n pragtige nessie in die hartjie van Stellenbosch ontdek wat ons in 'n studio omskep het. Hier gebeur kreatiewe dinge! Ons neem meestal produkfoto's en -videos vir kliënte. Ons is albei mal daaroor om 'n produk lewe te gee met behulp van foto's en videos! Ek doen gewoonlik die stilering en neem die foto's en Juan sorg vir al die pragtige videos. Daar word ook lekker geverf, geteken, gedans en allerhande lekker dinge in die studio gedoen!"